Buga Mădălina, grupa 301 R.I.

**Eseu: Mediul de securitate al Republicii Moldova - caracteristică și specific.**

 Republica Moldova este un stat european suveran, care conform surselor oficiale respectă principiile democrației și trebuie să își realizeze rolul în mediul de securitate european pentru asigurarea realizării intereselor sale naționale. În calitate de membru al comunității internaționale, Republica Moldova are obligativitatea de a colabora cu partenerii ale căror interese se aliniază cu ale noastre, ceea ce semnifică că statul nostru își asumă responsabilitatea de a adopta și aplica normele dreptului internațional. În vederea apărării națiunii noastre, e necesar să fie stabilite capabilitățile de a reacționa la orice amenințare la adresa intereselor naționale. Orice pericol, fie de ordin intern sau extern, este amplificat de vulnerabilitățile interne care limitează capabilitățile statului de reacție. Diversitatea regională, politică și etnică este dovada clară a faptului că cetățenii constituie cea mai importantă resursă strategică. Totuși, prea mulți dintre aceștia activează în afara țării pentru a câștiga salarii decente și a trimite remitențe în Republica Moldova. Practica respectivă fragmentează societatea și reduce capitalul uman acolo unde este cea mai mare nevoie de el – în Republica Moldova.

 Securitatea naţională reprezintă condiţia fundamentală a existenţei poporului din Republica Moldova, a statului moldovenesc şi este un obiectiv al ţării. Obiectivele securităţii naţionale a Republicii Moldova sînt: asigurarea şi apărarea independenţei, suveranităţii, integrităţii teritoriale, ordinii constituţionale, dezvoltării democratice, securităţii interne, consolidarea statalităţii Republicii Moldova. Un loc aparte în acest sens revine apărării şi promovării valorilor, intereselor şi obiectivelor naţionale. Securitatea naţională nu este numai securitatea statului, ci şi securitatea societăţii şi a cetăţenilor Republicii Moldova, atît pe teritoriul Republicii Moldova, cît şi peste hotarele ei.[[1]](#footnote-1)

Principalele amenințări la adresa securității Republicii Moldova sunt:

1. Conflictul transnistrean

Existenţa regimului separatist amplifică discrepanţa din cadrul juridic al Republicii Moldova, condiţionînd imposibilitatea acordării de asistenţă juridică cetăţenilor Republicii Moldova din localităţile din stînga Nistrului (Transnistria), periclitînd totodată cooperarea internaţională judiciară în acest segment.

1. Ameninţările de origine economică

Factorii majori de risc de origine economică la adresa securităţii naţionale a Republicii Moldova sînt generaţi de dependenţa excesivă şi unilaterală a sistemelor autohtone electro-energetice şi de distribuţie a gazului natural de cele monopoliste străine, această dependenţă fiind totodată o vulnerabilitate internă a statului.

1. Ameninţările de origine socială

Narcomania, alcoolismul, răspîndirea virusului HIV/SIDA, alte boli contagioase cu pericol sporit pentru societate, alături de migraţia externă a forţei de muncă şi de rata scăzută a natalităţii, constituie o ameninţare la adresa bunăstării, stabilităţii sociale şi politice a ţării.

1. Ameninţarea crimei organizate şi a corupţiei

Crima organizată, inclusiv cea transfrontalieră, se îmbină uneori cu activitatea organizaţiilor teroriste şi cu proliferarea armelor de distrugere în masă. Persistenţa factorului criminogen creează condiţii pentru activitatea teroristă şi proliferarea de armament. În absenţa unui control asupra localităţilor din stînga Nistrului (Transnistria) şi a segmentului transnistrean al frontierei moldoucrainene, fenomenul crimei organizate devine o ameninţare crescîndă la adresa securităţii naţionale a Republicii Moldova. Acest factor de risc poate produce, de asemenea, efecte negative la nivel subregional şi regional. Fenomenul corupţiei afectează grav securitatea economică a statului, lezează drepturile omului, subminează structurile statale şi realizarea progresului social.

 Pentru a reduce riscurile mai sus menționate, Republica Moldova dezvotă relații bilaterale și multilaterale cu diferiți actori internaționali. Ţinînd cont de faptul că ţara noastră nu are ca scop aderarea la Organizaţia Tratatului NordAtlantic, relaţiile Republicii Moldova cu NATO au un caracter de relaţii pragmatice, pornind de la principiul constituţional de neutralitate permanentă a Republicii Moldova, însă Republica Moldova a dezvoltat o cooperare practică cu NATO pe diverse domenii şi aspecte: educaţie şi ştiinţă, dezvoltarea capacităţilor de apărare (de exemplu, Iniţiativa de Consolidare a Capacităţii de Apărare), exerciţii militare, managementul dezastrelor, ridicarea nivelului de interoperabilitate cu structurile militare ale statelor occidentale şi implementarea proiectelor de dezvoltare a sistemului de apărare. În urma deciziilor Summitului NATO de la Varşovia, se aşteaptă creşterea prezenţei militare înaintate pe flancul estic al Alianţei, precum şi consolidarea parteneriatelor, inclusiv cu Republica Moldova, şi promovarea stabilităţii dincolo de graniţele Alianţei.[[2]](#footnote-2)

 Cooperarea Republicii Moldova în cadrul Comunităţii Statelor Independente (CSI), inclusiv la capitolul securităţii, în limitele statutului ei de neutralitate permanentă, este importantă din considerentul asigurării unui cadru de securitate regională. Un subiect extrem de important este cooperarea în vederea asigurării securităţii economice, securităţii energetice, securităţii ecologice, combaterii terorismului şi asigurării garanţiilor sociale cetăţenilor aflaţi peste hotare în spaţiul CSI.

 Republica Moldova doreşte cultivarea relaţiilor de prietenie şi de colaborare cu toate statele. Această poziţie va fi promovată conform principiilor Cartei ONU, pentru obţinerea sprijinului unor alte state în realizarea priorităţilor naţionale ale Republicii Moldova, inclusiv a celor ce ţin de ridicarea standardelor de trai al populaţiei, acordîndu-se o atenţie sporită integrării sociale a cetăţenilor ei din regiunea transnistreană. Totodată, în ceea ce priveşte cooperarea pe plan bilateral, accentul fiind pus pe cooperarea cu ţările membre ale Uniunii Europene, cu Federaţia Rusă, SUA şi cu vecinii Republicii Moldova, această cooperare se va construi ţinîndu-se cont de interesele Republicii Moldova.

 În concluzie protejarea mediului de securitate porneşte de la premisa că Republica Moldova are nevoie de stabilitate şi de securitate suficientă pentru asigurarea dezvoltării statului, de o permanentă dezvoltare economică pentru a se asigura o stare durabilă de securitate şi stabilitate. În procesul de realizare a reformei sectorului securităţii naţionale al Republicii Moldova, va fi încurajată participarea societăţii civile, mass-mediei, organizaţiilor de apărare a drepturilor omului şi organismelor internaţionale relevante.

 Republica Moldova porneşte de la înţelegerea că are nevoie de un sistem de securitate naţională bazat pe un cadru instituţional definit cu claritate prin acte normative relevante şi pe un personal de înaltă calificare, ce va funcţiona în conformitate cu legislaţia în vigoare. Acest cadru instituţional îl constituie sectorul securităţii naţionale al Republicii Moldova.

BIBLIOGRAFIE

1. PARLAMENTUL Republicii Moldova LEGE Nr. LP112/2008 din 22.05.2008 pentru aprobarea Concepţiei securităţii naţionale a Republicii Moldova.
2. PROIECTUL STRATEGIEI SECURITĂŢII NAŢIONALE A REPUBLICII MOLDOVA. P.10
3. GUVERNUL REPUBLICII MOLDOVA : Cu privire la aprobarea proiectului de hotărîre a Parlamentului pentru aprobarea Strategiei naţionale de apărare şi a Planului de acţiuni privind implementarea acesteia în anii 2017-2021

https://gov.md/sites/default/files/document/attachments/intr18\_109.pdf

1. PARLAMENTUL Republicii Moldova LEGE Nr. LP112/2008 din 22.05.2008 pentru aprobarea Concepţiei securităţii naţionale a Republicii Moldova [↑](#footnote-ref-1)
2. PROIECTUL STRATEGIEI SECURITĂŢII NAŢIONALE A REPUBLICII MOLDOVA. P.10 [↑](#footnote-ref-2)